যেভাবে মুরাদের উত্থান : বিএনপি-জামায়াত সরকার আমলে মোশারফ ওরফে মুশা ও সেলিম বাহিনীর তৃতীয় কমান্ড ছিল এই মুরাদ শিকদার। ওই সময় নয়নশ্রীর বাংলাবাজার, তাশুল্যা, বিলপল্লী, তুইতাল এলাকায় গুলিবর্ষণসহ এ বাহিনীর নানা অপকর্মের ভয়ে মানুষ অতিষ্ঠ হয়ে ওঠে। পরে মুশা পুলিশের সঙ্গে বন্দুকযুদ্ধে মারা যায়। এর কিছু দিন পর সেলিম ও মুরাদের মধ্যে দ্বন্দ্ব শুরু হয়। ২০১৫ সালের শেষের দিকে একদিন রাতে সেলিমকে আইনশৃঙ্খলা বাহিনী পরিচয়ে রাতের আঁধারে তুলে নেয়া হয়। এরপর তার কোনো সন্ধান পাওয়া যায়নি। এলাকাবাসীর ধারণা মুরাদ ও তার বাহিনী হয়তো সেলিমকে গুম করেছে। তবে পুলিশ কখনোই মুরাদকে আটক বা গ্রেফতার করতে পারেনি। মুরাদের নামে আদালতে ও নবাবগঞ্জ থানায় একাধিক মামলাসহ ডজন খানেক জিডি রয়েছে। এর পরও পুলিশের নীরবতা এলাকাবাসীর মধ্যে সন্দেহের সৃষ্টি করেছে। কোনো পদ-পদবিতে না থাকলেও বিএনপির রাজনীতিতে জড়িত ছিল মুরাদ। ২০০৯ সালের পর থেকে যুবলীগ করে। বর্তমানে সে নয়নশ্রী ইউনিয়ন যুবলীগের সভাপতি। নবাবগঞ্জ উপজেলা যুবলীগের সভাপতি সারওয়ার খান যুগান্তরকে বলেন, মুরাদের বিরুদ্ধে এসব অভিযোগ আমাদের জানা নেই। তবে খতিয়ে দেখে প্রমাণ পেলে ব্যবস্থা নেয়া হবে।